12 polisielede vas oor afsondering-oortredings | Maroela Media
Die foto wat wys hoe van die beamptes deur hul kollegas in hegtenis geneem word, is wyd op sosiale media versprei.
Altesaam 12 polisiebeamptes is oor die naweek in drie afsonderlike voorvalle in hegtenis geneem vir die beweerde oortreding van die regulasies van die afsonderingstydperk en korrupsie.
Vyf beamptes, insluitend 'n reservis, is in Phuthaditjhaba in die Vrystaat in hegtenis geneem, het brig. Vishnu Naidoo, nasionale polisiewoordvoerder, gesê. Die beamptes was glo deel van 'n groep wat Saterdag alkohol by 'n plaaslike taverne gedrink het.
"Die beamptes kon aanvanklik daarin slaag om te ontvlug, maar is Sondag in hegtenis geneem toe hulle vir diens aangemeld het." Die 44-jarige eienaar van die taverne is ook in hegtenis geneem. "Daar is op alkohol beslag gelê en die taverne is gesluit." Die polisiebeamptes sal van regsverydeling en die oortreding van die afsonderingsregulasies aangekla word.
Intussen is ses polisiebeamptes wat aan die Brooklyn- en die Silverton-polisiestasie verbonde is Saterdag in hegtenis geneem nadat hulle glo R30 000 gesteel het van mense wat by 'n padblokkade voorgekeer is. "Daar is inligting ontvang dat die beamptes glo eers R100 se omkoopgeld van die motoris en sy twee passasiers geëis het aangesien hulle nie in besit van die nodige dokumente was nie."
Die beamptes het toe glo die motor deursoek waarna hulle op die geld afgekom het. "Die beamptes is in hegtenis geneem nadat die geld in hul besit gevind is en hulle is tans in aanhouding."
Nog 'n polisiebeampte is in hegtenis geneem nadat hy glo 'n byeenkoms by die polisie-barakke in Soshanguve, noord van Pretoria, gehou het.
"Al die beamptes word krimineel aangekla terwyl departementele prosesse ook gevolg sal word. Die bestryding van korrupsie en die herstel van die polisiediens se integriteit bly 'n topprioriteit vir die polisie se bestuur."
Genl. Khehla Sitole, nasionale polisiekommissaris, het die inhegtenisnemings verwelkom.
"Die inhegtenisneming van ons lede is teleurstellend, maar terselfdertyd verblydend in 'n sekere sin aangesien dit wys dat die SAPD onbevooroordeeld bly en die vermoë het om kriminaliteit in sy geledere beslissend te hanteer," het Sitole gesê.
algehele afsondering SAPD
Our Law(less) and order(less)
Ja cele…en wat gaan nou aan!??. Moet ek my GPF manne stuur om jou te help om jou " gekeurde" polisie lede dop te hou? Jammer maar jy se hulle mag nie! So.. sterkte my hoed generaal!